三月初五日孟君復王元俞治中十人同會分韻得詩字
作者：方回
朝代：宋

paragraphs: 春光九十日，半爲風雨欺。
人生一百年，懷抱無好時。
茲辰復何辰，晴烟霏柳絲。
佳友可我意，閒愁忽如遺。
座客有十人，十人皆能詩。
景色既已妍，談笑無相疑。
酌酒不計數，惟醉以爲期。
鬮韻有險易，鶴頭側復垂。
上巳後二日，此會竟大奇。
芥蒂死生間，吾嘗笑羲之。
王侯宰槐國，蟻身不自知。
顧此一夢耳，不飲庸非癡。